钦定古今图书集成/明伦汇编/皇极典/第172卷 > 上古
## 钦定古今图书集成/明伦汇编/皇极典/第172卷 > 上古

### 太昊伏羲氏

按《易经系辞》：“古者包牺氏之王天下也，仰则观象于
天，俯则观察于地，观鸟兽之文与地之宜，近取诸身，
远取诸物，于是始作八卦，以通神明之德，以类万物
之情。”

按：《史记补，三皇本纪》：“太皞庖牺氏始制嫁娶，以俪皮
为礼，结网罟以教佃渔，故曰宓牺氏；养牺牲以充庖
厨，故曰庖牺。有龙瑞，以龙纪官，号曰龙师。木德王。”注：
“春令，故《易》称帝出乎震”，《月令》“孟春，其帝太皞是也。”
按《汉书律历志》：“太昊帝《易》曰炮牺氏之王天下也”，言
炮牺继天而王，为百王先，首德始于木，故为帝太昊。
作网罟以田渔，取牺牲，故天下号曰《炮牺氏》。〈按易作包牺与

此所引不同

按《白虎通》：古之时未有三纲六纪，民人但知其母，不
知其父，能覆前而不能覆后，卧之起之吁吁，饥
即求食，饱即弃馀，茹毛饮血而衣皮苇。于是伏羲仰
观象于天，俯察法于地，因夫妇，正五行，始定人道，画
八卦以治天下，天下伏而化之，故谓之“伏羲。”

按《风俗通》伏羲，《礼含文嘉记虙戏》：伏者，别也，变也；戏
者，献也，法也。伏羲始别八卦，以变化天下，天下法则，
咸服贡献，故曰伏羲。

按《拾遗记》：春皇者，庖牺之别号。庖者，包也。言包含万
象，以牺牲登荐于百神，民伏其圣，故曰庖牺。亦谓伏
羲变混沌之质文，宓其教，故曰宓牺。布至德于天下，
元元之类莫不尊焉。以木德称王，故曰春皇。其明𠮏
照于八区，是谓太昊。昊者，明也，位居东方，叶于木德。
其音附角，号曰木皇。

按：郑樵《通志三皇纪》：“太昊伏羲氏，亦曰皇雄氏，亦曰
天皇。伏亦作虙，牺亦作戏，亦作羲。或言象日月之明，
故曰太昊；伏制牺牛，故曰伏牺。”

按《路史》：太昊伏戏氏方牙，一曰苍牙。肇修文教，为百
王典。以其载德自木，木实丽东，道不可尚，同乎元气，
是称太昊。得乎中央，别而能全，宿而有成，因号伏羲。
自有句而应世，故又曰有句氏。

〈注〉句即《庖乃》，国名。盖其始迹之地，其后复封之。

### 女娲氏

按《史记补。三皇本纪》。“女娲氏代宓牺立。号曰女希氏。”
按《路史》。女皇氏。㚿娲，一曰《女希》。太昊氏衰，共工惟始
作乱，振淊洪水，以祸天下，人不堪命。于是女皇氏役
其神力，以与共工氏较，灭共工氏而迁之，万民复生。
㚿娲乃立号曰《女皇氏》。

### 炎帝神农氏

按：《史记补三皇本纪》：“炎帝神农氏，火德王，故曰炎帝。
始教耕，故号神农氏。”神农本起烈山，故《左氏》称烈山
氏之子曰柱，亦曰厉山氏。《礼》曰“厉山氏之有天下”是
也。

按《白虎通》：“古之人民皆食禽兽肉，至于神农，人民众
多，禽兽不足，于是神农因天之时，分地之利，制耒耜，
教民农作，神而化之，使民宜之，故谓之神农。”

按《风俗通神农》：“神者，信也，农者，浓也。始作耒耜，教民
耕种，美其衣食，德浓厚若神，故为神农按郑樵《通志三皇纪》：“炎帝神农氏，亦曰连山氏，亦曰
伊耆氏，亦曰大庭氏，亦曰魁隗氏，亦曰人皇。”

### 黄帝有熊氏

按《史记五帝本纪》：“黄帝者，少典之子，姓公孙，名曰轩
辕。有土德之瑞，故号黄帝，居轩辕之丘。”

〈注〉索隐曰：按有土德之瑞，土色黄，故称黄帝，犹神农火德王而称炎帝然也。号“有熊”者，以其本是有熊国君之子故也。都轩辕之丘，因以为名，又以为号。又据《左传》亦号帝鸿氏也。张晏曰：“作轩冕之服，故谓之轩辕。”

按《白虎通》：“黄帝中和之色，自然之性，万世不易。黄帝
始作制度，得其中和，万世常存，故称黄帝。”

按《风俗通》：“黄帝始制冠冕，垂衣裳，上栋下宇，以避风
雨。礼文法度，兴事创业。”黄者，光也，厚也，中和之色，德
四季，与地同功，故先黄以别之也。

按：郑樵《通志三皇纪》：“黄帝轩辕氏，亦曰地皇，亦曰有
熊氏，亦曰帝鸿氏，亦曰归藏氏。或言有轩冕之服，故
曰轩辕。作都于有熊，故曰有熊。”

### 少昊金天氏

按《史记·五帝本纪》：“嫘祖为黄帝正妃，生二子，其后皆
有天下。其一曰元嚣，是为青阳，青阳降居江水。”

〈注〉《索隐》曰：“元嚣，帝喾之祖。”按皇甫谧及宋衷皆云元嚣、青阳皆少昊也，今此《纪》下云“元嚣不得在帝位”，则太史公意青阳非少昊明矣。而此又云“元嚣是为青阳”，当是误也。谓二人皆黄帝子，并列其名，所以前史因误以元嚣、青阳为一人耳。宋衷又云“元嚣、青阳是为少昊，继黄帝立者”，而史不叙。盖少昊金德王，非五运之次，故叙五帝不数之也。

按《拾遗记》：“皇娥生少昊，号曰穷桑氏，亦曰桑丘氏。少
昊以主西方，一号金天氏，亦曰金穷氏。时有五凤，随
方之色，集于帝庭，因曰凤鸟氏。”

按刘恕《外纪》：“少昊金天氏，黄帝之子元嚣也。黄帝之
世，降居江水，邑于穷桑，故号穷桑氏。国于青阳，因号
青阳氏。以金德王天下，遂号金天氏。能修太昊之法，
故号少昊。”

### 颛顼高阳氏

按：《史记五帝本纪》：“帝颛顼高阳者，黄帝之孙，昌意之
子也。”

〈注〉《索隐》曰：《宋衷》云：“颛顼，名高阳，有天下号也。”张晏曰：“高阳者，所兴地名也。”

按：《白虎通》谓之“颛顼”者何？颛者，专也，顼者，正也，能专
正天人之道，故谓之颛顼。

按《风俗通》颛顼，颛者，专也，顼者，信也。言其承《易》文之
以质，使天下蒙化，皆贵贞悫也。
按刘恕《外纪》，“帝颛顼高阳氏年二十即帝位，初国高
阳，故号高阳氏。”

### 帝喾高辛氏

按：《史记五帝本纪》：“帝喾高辛者，黄帝之曾孙也。”

〈注〉张晏曰：“少昊之前，天下之号，象其德；颛顼以后天下之号，因其名。”高阳、高辛皆所兴之地名，颛顼与喾皆以字为号，上古质故也。《索隐》曰：宋衷曰：“高辛，地名，因以为号；喾，名也。”皇甫谧云：“帝喾，名夋也。”

按《白虎通》谓之帝喾者何也？喾者，极也，言其能施行
穷极道德也。

按《风俗通帝喾》：“喾者，考也，成也。言其考明法度，醇美
喾然，若酒之芬香也。”

按：郑樵《通志五帝纪》，“帝喾高辛氏，三十登帝位，以其
居于高辛，故曰高辛氏。”